Stresat înaintea unui zbor important? Câini de terapie sunt acum la dispoziţia călătorilor pe Aeroportul din Istanbul (IST) pentru a-i ajuta să se relaxeze, informează Reuters, potrivit Agerpres.
Aeroportul a derulat acest program în ultima lună pentru a ajuta la reducerea stresului şi a anxietăţii în rândul pasagerilor care trec prin terminalele sale.
Îngenunchind pentru a-l mângâia pe Kuki, unul dintre aceşti câini de terapie, călătoarea Anastasia Podmazova a lăudat serviciul.
"Mă relaxează. Iubesc animalele. Este foarte bun", a spus ea.
Ca urmare a feedback-ului pozitiv din partea pasagerilor, operatorul aeroportului IGA doreşte să extindă proiectul, crescând numărul câinilor aflaţi la dispoziţia călătorilor de la 5 la 10, a declarat Abdulkadir Demirtas, customer experience manager.
"Călătoriile pot fi stresante ... Potrivit cercetărilor, interacţiunea dintre animale şi oameni reduce nivelul de stres şi anxietatea", a precizat Demirtas.
Murat Cengiz Koca, expert în comportament canin şi dresor de câini, care însoţeşte patrupedele prin aeroport, a declarat că animalele au fost antrenate să nu reacţioneze la sunete sau la oameni.
"Câinii pe care i-am ales aici au trecut printr-un antrenament de un an de zile. Ei se află astăzi aici pentru că antrenamentul a avut succes", a declarat el.